Българско Сливово
Бъ̀лгарско Слѝвово е село в Северна България, община Свищов, област Велико Търново.

География 
Село Българско Сливово се намира в средната част на Дунавската равнина, на около 8 км на юг-югозапад от град Свищов. Съседни са му селата Царевец на около 6 км североизточно, Козловец на около 6 км югоизточно, Драгомирово на около 5 км югозападно и Ореш на около 6 км северозападно.

Българско Сливово е разположено на хълмиста територия, като самото то е застроено по седем неголеми хълма. Малка местна река (ручей) протича през източната му част от северозапад на югоизток и на 9 – 10 км по-нататък се влива при село Совата в река Студена. По течението на местната река е най-ниската част на селото – между 115 и 104 – 105 м надморска височина. При сградата на кметството надморската височина е около 143 м, а в северозападния и югозападния краища на селото достига 190 – 200 м.

Земеделските земи на Българско Сливово са – според потенциалното им плодородие при неполивни условия – предимно добри и – отчасти, средно добри. 

През Българско Сливово минава третокласният републикански път, който го свързва с Драгомирово и Царевец, а в границите на селото е негова главна улица.

Населението на село Българско Сливово , наброяващо 2499 души към 1934 г., нараства до максималните 2856 души към 1946 г., а след 2854 към 1956 г. плавно намалява до 1037 души към 2018 г. (със средно 29 – 30 души годишно).

История 
В името Българско Сливово думата „Сливово“ се свързва вероятно с овощарството като част от поминъка или с име на местност със сливови дървета. Причината за думата „Българско“ в името е българският състав на населението, за разлика от съседното село Турско Сливово, преименувано по-късно на Ко̀зловец. Според предания от началото на 19 век, първото разположение на селото е в местността „Влашката махала“, откъдето се премества, бягайки от епидемия (вероятно чума). Останки от къщи има на няколко места в околността – Лешова байча, за които се предполага, че са черкезки, в Средния дол и в местността „Долник“. След 1820 – 1840 г. Българско Сливово е запомнено на сегашното си място с около 30 къщи. 

За разположението на Българско Сливово има сведения във възрожденския печат – вестниците „Напредък“ и „Независимост“, където се посочва, че то отстои на 9 часа път от Търново (Велико Търново).

Обществени институции 
Село Българско Сливово е център на кметство Българско Сливово.  

Читалище „Възраждане – 1908“  е действащо, регистрирано под № 2885 в публичния регистър „Читалища“ при Министерството на културата.

Църквата „Свети Архангел Михаил“ действа само на големи религиозни празници  

В селото има пощенска станция.

Културни и природни забележителности 
В местността „Бялата пръст“ е открита тракийска оброчна плоча (2 век), изобразяваща конник и с гръцки надпис.

Личности 
 Цанко Цветанов – български футболист
 Сашо Ангелов – български футболист
 Георги Георгиев (1950 – 2006), български офицер, генерал-майор

Спорт 
ФК „Бенковски (Българско Сливово)“

Източници

Външни препратки 
 selo.bg 

Села в област Велико Търново
Населени места в община Свищов